**МКОУ «Терекли – Мектебская СОШ им. А. Ш. Джанибекова»**

***«Дуныя ман соьйлемеге суьемен»***

***Г.Ю.Аджигельдиевтинъ 80 – йыллык мерекесине багысланган окувшылар ара район конференция.***

Ярасыклав амаллар:

Китаплер выставкасы «Аьр ятлавда юрегининъ йылувы»

Электронная презентация

**Аьзирлеген - Агаспарова Г. А. –**

**А. Ш. Джанибеков атлы орта мектеб библиотекадынъ етекшиси.**

***1. - Кирис соьз – Мавлимбердиева З.У. - ногай тил эм адабият окытувшысы А. Ш. Джанибеков атлы орта мектеби***

Хош келдинъиз, аявлы конаклар, ис йолдасларымыз, окувшылар. Буьгуьн биз Г.Ю.Аджигельдиевтинъ мерекесине багысланган конференциямызды озгарамыз. Гамзаттынъ яшавын, яратувшылык атын, яйнап турган шешекей мен тенълестирмеге болаяк. Шешекей яйнап, коьзди суьйиндирип турган мезгилде, куйын эсип оны алып кетти. Шешекейди куйын уьзсе де, онынъ оьскен ери, ызы калды. Бу куьнге дейим яшаган болса, Гамзаттынъ яратувшылыгы оьрленеегине соьз де йок эди.

***2. - Окувшыларга соьз:***

***\* - Бу дуныяда болмай бир зат замансыз,***

***Болмай бир зат замансыз бу дуныяда***

***Тек замансыз келе ерге шайирлер,***

***Тек замансыз тая олар дуныядан. (Кадрия)***

***- «Г.Ю.Аджигельдиевтинъ яшав йолы» - Кадрия Темирбулатова атлы орта мектебтинъ 10 – ншы класс окувшысы Хасбулатова Амина.*** ***Етекшиси Межитова М. А. – мектеб библиотекадынъ етекшиси.***

- Токсан авыз – соьздинъ тобыктай туьйинин шешкен, соьз оьнерининъ сырын – сыбырын терен билген, «оьзи савлайы поэзия болган» Гамзат Юсупович Аджигельдиев 1939 йыл, карагыс айдынъ 21- де Дагыстан Республикасынынъ Ногай районында Орта - Тоьбе авылда тувган. Ол тек 27 йыл оьмир суьрген болса да, ногай адабиятын алдыга оьстируьвде салдарлы косым эткенлерден.

Яслайын оьксиз калып, етимликтинъ ебирлигин ети оьлшеп оькинген. Детдомларда, интернатларда тербияланган. Москвадагы М. Горький атындагы Литературалык институты уьйкен уьстинлик пен окып битирген. Сол заманларда поэт уьйкен философиялык маьнеси болган «Ер» деген поэма язып кутарады. Сол шакта поэмадынъ уьзиги орыс тилине коьширилип, элимизде кенъ танылган «Техника – молодежи» журналында баспаланады. 1962 йыл Дагыстан китап баспасында поэттинъ «Сокпак» деп аталып биринши ятлавлар йыйынтыгы дуныя ярыгын коьрди. Ама ол тек оьзи акында ойлайтаган аьдемлерден тувыл эди. Г. Аджигельдиев 60-нши йылларда Дагыстандагы ногай язувшылардынъ аьрекетин янландырувга да ийги себеплик этеди. Онынъ шалысувлыгы ман, каныгыслыгы ман, талап салувы ман 1964 йыл сол ок издательствода «Карлыгаш» деген ортак йыйынтык шыгарылады. Бу – Дагыстандагы ногай язувшыларынынъ согыс йыллардан сонъ дуныя ярыгын коьрген биринши китабы эди.

Г. Аджигельдиевтинъ келуьви мен ногай поэзиясында ятлав келбаклав йосыклары янъыртылдылар эм байыдылар. Поэма жанры талпыныслы оьсип, оьзининъ сыйлы орынын бийледи. Бас деп сога поэттинъ – «Канатланган», «Ер», «Тегин оьтпек», «Урланган суьюв» деген поэмалары себеп болдылар. Г. Аджигельдиев уьйкен зейинлик пен «Наьсипли» деген повестин де язган.

Гамзат Аджигельдиевтинъ шыгармалары аьр соьзининъ маьнелик аьр сыдырадынъ оьрнекли келпети мен адабиятымыздынъ сыйлы тоьрин бийлеп турады. Соны тагы да бир шайытлайды 1991 йыл Дагыстан китап баспасында ярык коьрген «Урланган суьв» китабы.

Поэт 1966 йыл ян берген.

* ***- О, сен, Ерим, бек уьйкенсинъ, билемен.***

***Мен де сенинъ энъ де кишкей кесегинъ.***

***Тек оьзимди уьйкен деп те коьремен.***

***Уьйкен меним суьюв сезген юрегим.***

***- «Г. Ю. Аджигельдиевтинъ ата юртына, тувган ерине багысланган ятлавлары» - А. Б. Асанов атлы орта мектеб 10 – ншы класс окувшысы Боранбаева Эдия.*** ***Етекшиси: Суюндикова Л. Э. – ана тил эм адабият окытувшысы, Тенгизова Б. К. - мектеб библиотекадынъ етекшиси.***

Г. Аджигельдиевтинъ 70 йыллыгына багыслап шыгарылган «Шоьл ийисиннен тувганман» деген йыйыттыгында, «Шоьллигимнинъ тавысы» деген боьлигинде берилген ятлавлары халкына, элине, тувган шоьлине багысланган. «Сен, шоьллигим, тап кавказдынъ сылувы», «Шолпан юлдыз», «Кавказдынъ авасы» деген ятлавында, тувган элине суьйимлигин коькирегине калай сыйдыраякты билмей, йырав оьзегин сувырын сукланады: Тап тоьсинънен куьнге колым еткендей,

Карсы келдим, Кавказ ава байлыкка.

Россияды доьрт айланып оьткендей,

Коьзди салдым кенънен турган яйлакка.

Г. Ю. Аджигельдиевтинъ «Ер» деген поэмасынынъ бир уьзиги 1966 йылында «Техника молодежи» деген журналдынъ 5-нши номеринде баспаланады. Бу зат Г. Аджигельдиевтинъ оьнерининъ куьшлилиги онынъ оьлшемсиз уьйкен зейинлигин тагы да бир аян коьрсетеди.

Ногай шоьллигинде болган согыс онынъ савлай яшавына уьйкен зарар аькелген. Немецлердинъ кир аяклары таза топырагымызды таптаган, оьли кетпес ярасын калдырган, юзлеген – юзлеген аьдемлеримиз ана элин фашистлерден саклав уьшин согысканлар, онлаган эм юзлеген балалар етим болып калганлар эм олар амалсыздан ер – ерге барып, балалар уьйлеринде тербияланганлар, коьп кыйынлыкларды кишкейлейиннен алып оьзлерининъ басларыннан оьткергенлер. Аьне сол затлар баьриси да Г. Аджигельдиевтинъ де басыннан оьткен эм «Канатланган» деген поэмасында ок автор шоьлигиннинъ душпан колларыннан кыйналганына яны аврыйтаганын сезбей болмаймыз:

Бир бутагынъ куры кансыз калгандай,

Битпей яранъ душпан колы шапкандай,

Белки, сага 41-нши саьнеде

Фашист колдан увлы куьлле тийген ди.

Энди онынъ дарманы йок ярадай,

Душпан оттан сол бутагынъ куьйген ди.

* ***- О, арамыз ювык дединъ, суьйгеним***

***Ювык дединъ, бир созылган кулаштай.***

***Суьйимликтен тозып кетти юрегим,***

***Тек юрегим ямалмайды кумаштай.***

***- «Г.Ю.Аджигельдиевтинъ суьюв лирикасы.» - Д. М. Шихмурзаев атлы орта мектеб 8 – нши класс окувшысы Джумагельдиева Сабина.*** ***Етекшиси: Аджигельдиева С. М – ана тил эм адабият окытувшысы, Насырова СА - мектеб библиотекадынъ етекшиси.***

- Г. Аджигельдиевтинъ яратувшылыгында ятлавларынынъ коьбиси уьйкен алал суьйимге багысланган. «Суьйим сезсе аьдем оьзи оьседи, ол болады бийик деген тавлардай», «Суьйимликтен тозып кетти юрегим, тез юрегим ямалмайды кумаштай» - деген ятлавларды тек суьйген эм суьйимнинъ баасын билген аьдем язбага болады.

О, суьйген яс,

Салам сага хатымнан,

Сорайман

Юрегинъе тиемен,

Суьйгенлердинъ энъ де

Уьйкен аты ман

Дуныя ман

Соьйлеспеге суьемен» - деп баслайды Гамзат Юсупович «Урланган суьюв» деген кавга акында поэмасын.

Суьюв дайым Г. Аджигельдиевтинъ янында, юрегинде болган. Юреги ашык, таза Г. Аджигельдиев суьювде аьдемнинъ тазалыгын, аьдемшилигин коьрген эм алаллыгын излеген.

Сен коьрмединъ язда менде боранды,

Сен коьрмединъ менде каты аязды.

Тек сен коьрдинъ куьлип мени орамда,

Эш коьрмединъ юректеги маразды.

О, арамыз ювык дединъ, суьйгеним.

Янъыларда колыма «Дуныя ман соьйлемеге суьемен» ятлав йыйынтыгы туьсти. Сонда мен доьртликлерди, экиликлерди маьне берип окыдым. Сонда да Г. Аджигельдиев явапсыз суьйимге оьз сыдыраларын багыслайды. Мине бир нешевин окып кетейим:

-Токтан ашты сорама,

Суьймегеннен - суьювди.

Сен ярасын сорама

Куьймегеннен – куьювдинъ.

- Суьйип, юрек сен берсенъ,

Эр билмесе, Эл билер.

Суьймен бурын коьтерсенъ

Дос куьлмесе, ят куьлер.

-Соьзимди «Кызыл тилдинъ кызувы» поэмасынынъ уьзиги мен битирмеге суьемен:

Суье болсанъ, - сорав, явап – юректен,

Баьриннен де дурыс явап онда бар.

Суьймей болсанъ, тур суьгеннен эректе,

Суьйгенлерге суьйим йолын этпе тар.

* ***- Яде болса суьйимликти язганлар.***

***Баьриннен де артык этип суьйген ди.***

***Сол поэтлер суьйимликтен азганлар,***

***Сол поэтлер суьйимликтен куьйген ди.***

***- «Г. Ю. Аджигельдиевтинъ, С. Есениннинъ, А. Блоктынъ, М. Лермонтовтынъ поэзиясынынъ усаслыгы» - Г. Ю. Аджигельдиев атлы орта мектеб 8- нши класс окувшысы Кошанова Сальмира.*** ***Етекшиси Кошанова С. Н. – ана тил эм адабият окытувшысы.***

Аьр шаьйирдинъ эм шаьйдединъ кыйыны уьйкен сыйга тийисли. Олардынъ яратувшылыгы келеектеги несилдинъ эсинде сакланаяк. Зейинли аьдемлердинъ ислери оьлимсиз. Буьгуьнги соьзимде мен белгили ногай шаьйири Гамзат Аджигельдиевтинъ яратувшылыгын орыс шаьйирлери Сергей Есениннинъ, Михаил Лермонтовтынъ, Александр Блоктынъ яратувшылыклары ман тенълестирмеге суьемен. Бу исимде мен шаьйирлердинъ ятлавларын эм сонетлерин тешкерип тергедим. Булар туьрли оьмирлерде яшаса да, ама баьрининъ яратувшылыгында да кызыл сызык пан оьз Элине суьйими, акыйкатлык, уьйкен суьйим, ана темасы оьтеди….

Аджигельдиевтинъ яратувшылыгы Есениннинъ яшавына усап кетеди. Ога «Ийтим меним», «Ялгыз терек» эм коьплеген лирика ятлавлары шайыт. Есениннинъ «Собаке Качалова» эм Аджигельдиевтинъ «Ийтим меним» деген ятлавларында шаьйирлер ийтке юрегин сызлаткан хабарларын айтадылар.

Олай болганда, биз мунавдай ой токтас этемиз: Олардынъ сенгендей аьдемлери болмаган. Эки атаклы шаьйирлер яшавда оьзлерининъ сыйын таппай, зейинликлери боркылдап турган заманларында, язаяк коьп затлары алдында турып, дуныядан тайдылар. Эрте кетти Гамзат йырма ети ясында, сондай ясында дуэльда тыншайды уллы орыс классиги Михаил Юрий улы Лермонтов. Аджигельдиев орыс шаьйирдинъ «Ярлы» (Нищий) деген ятлавына иерип язып, оны кайдай эркинли этип анълатады.

Аджигельдиев Москвада Литературный институтта окыган йылларында адабият кешликлерде дайым да катнасып турган. Ол Блоктынъ, Лермонтовтынъ, Есениннинъ ятлавларын окымага суьйген. Белки, сонынъ уьшин болартагы ол Блоктан да оьзине коьп затлар алган. Мысалы, суьйим айтыслар «Сылув кыз», «Юлдызым», «Сен»… Яде болса елдинъ келбети «Еллер, еллер» деген ятлавында. Аьдемнинъ ишки дуныясын тешкергенде, эки карсылас анъламнынъ барлыгын сеземиз: «Коьргим келмей суьемен», «Тек эки соьз бир юрекке сыярма?» Блоктынъ «Оьлимнинъ биюви» (Пляски смерти) эм Аджигельдиевтинъ «Куй, Россия» деген ятлавларын тенълестиргенде, экевинде де биз шаьйирлер терис этилетаган затларды коьрген, шекленген, соравларына явап излеген, ама коьп затка явап таппай, юреги кыйналган, арада бир терис йолга да туьскен. Булардынъ юреклери талшыгады, канатларын кенъяймага суьедилер, тек кайдай ды бир тарлык кыйнайды, элдеги яшавдынъ маьнесин анъламага талпынадылар, ама маьне туьпсиз коьринеди. Яшавдан туьнъилген шаьйирлер сокпакты излейдилер. Яшавдынъ басы болганлай, ызы да болатаганын шаьйирлер аьруьв анълайдылар. Аджигельдиевтинъ «Мен билемен» деген ятлавы сол затты коьрсетеди.

Оьлеектен бир неше куьн алдын Есенин оьзининъ Эрлих деген досына оьз каны ман ятлав язады «Аман кал, досым» (До свиданья, друг мой): До свиданья друг мой, без руки, без слова,

Не грусти и не печаль бровей, -

В этой жизни умирать не ново,

Но и жить, конечно, не новей…

Аьр шаьйирдинъ зейинлиги бийикликке коьтерилген заманы бар. Шаьйирлер оьз шыгармаларында оьзлери акында, олар ман бактысы байланган аьдемлер акында язадылар. Ама олардынъ шыгармаларын окысанъ анълайсынъ, сол маьселели соравлар бизди буьгуьнге дейим де кыйнайды. Олар оьз заманынынъ аьдемлери болганлар. Яшавды калай коьрсеткен болсалар, солай анълаганлар. Тек олар ялгыз болганлар. Акыйкатлыкты коьзге салып ятлавларында айтканлар, а ол зат коьбисине ярамайды. Сонынъ уьшин де оларды анъламаганлар, яде анъламагандай болганлар. Акыйкатлык бек увтатык болады. Шаьйирлердинъ яшавы да бек ашшы эм увтатык эди.

-Бакты мага кайгыларды оьлшеттинъ

Кайгыларды коьрдим терен йылгадай, - деп язады Гамзат Аджигельдиев.

* - ***Оьзи оьлди. Суьюв юрди эркинде.***

***Согыс майдан ол суьювге боьлинди.***

***Куьлле коркты. Ажал кашты суьювден,***

***Ол суьювге бас коьтерди оьленлер.***

***- « Урланган суьюв» поэмады тешкеруьв - К. Ш. Кидирниязов атлы мектеб 8- нши класс окувшысы Аджигельдиева Залина. Етекшиси Зарманбетова Н. З. – ана тил эм адабият окытувшысы, мектеб библиотекадынъ етекшиси.***

- Гамзат Аджигельдиев эпикалык поэмалар язувга уьйкен маьне берген. «Урланган суьюв» эпикалык поэмаларынынъ бириси. Адабият критиклардынъ бириси поэма акында булай айткан: «Бу поэма автордынъ баьри язганларына эжуьв болып келеди».

«Урланган суьюв» поэмадынъ аты да аьлмет. Оны аьруьв шешеди илми кандидаты Ш. Курмангулова: - «Урланган суьюв», бу эки соьзде кайдай уьйкен маьне бар. Ким урламага болады суьювди? Тек халктынъ басыннан кеткен кавга».

Оьзи оьлди. Суьюв калды эркинде.

Согыс майдан ол суьювге боьлинди.

Куьлле коркты. Ажал кашты суьювден.

Ол суьювге бас коьтерди оьленлер, - деп язады шайир «Урланган суьюв» деген поэмада. Дестаннынъ бас темасы – Уьйкен Аталык кавга.

Оны окыган аьдем бу сыдыралардан анълайды: …Кырк биринши

От юруьвши

Согыс йылда бу болган.

Коьп суьювге.

Ян суьювге

Ол йылларда ой толган.

Кавга … Тилсиз яв… Аьр аьелде оьз ызын калдырады: аьвлетлерди оьксиз этти, аналар кара явлык байлап кайгыга орандылар, суьйгенлер бир – бириннен айырылдылар.

Поэма алты кесектен туьзилген. Баслап прологта автор суьйгенлердинъ атыннан оьз саламын береди окувшыга:

О, суьйген яс, салам сага хатымнан,

Сорамайман, юрегинъе тиемен.

Суьйгенлердинъ энъ де уьйкен аты ман

Дуныя ман соьйлемеге суьемен.

Поэмадынъ бас келбетлери – Болат, онынъ анасы, суьйген кызы. Аьр бирисин Гамзат Аджигельдиев усташа суьвретлейди.

Яс баьтир оьлеятырганда: - Сонъгы кере оьз халкына карады,

Оьзи оьлсе де суьйими калды, оны оьлтирип эш болмаяк. Оьлген йигиттинъ суьювиннен куьлле коркты, ажал эрек кашты. Оьленлердинъ оьзи ога басын коьтердилер, уьйкен эс берди суьювге ушып баратаган самолет:

Самолет та салпыратып канатты,

Суьйимликке бас ийиди, коьремен.

Болаттынъ урланган суьюви ясларга эстелик.

Автор оьзи де онынъ акында айтады: Ол урланды сизге, яслар келмеге.

Ол урланды, яшамага урланды.

* ***- Шоьллигиме мен беремен саламды***

***Алдынъызда коьп ислер бар, билемен.***

***Борышымыз уьстинлик пен толды деп,***

***Элимизге айтарсыз деп сенемен. (Шолпан юлдыз)***

***-« Г.Аджигельдиевтинъ балладалары» Карасув орта мектеб 10 – ншы класс окувшысы Идрисова Карина.*** ***Етекшиси Кокешова А. С. – ана тил эм адабият окытувшысы, мектеб библиотекадынъ етекшиси.***

Г. Аджигельдиевтинъ язганларынынъ ишинде «Сандык» деген баллада уьйкен айырым орынды тутады. Неге экен? Онынъ маьнеси бек уьйкен.

Шыгармадынъ бас темасы – Уьйкен аталык кавга болады. Кавга онынъ яшавын тар байлаган. Онынъ коьз алдына кавга замандагы халктынъ кыйын яшавы коьринеди. Сонынъ уьшин де ол оьз балладасына «Сандык» деп ат берген. «Сандык» деген соьзди эситкенлей, биз онынъ ишиндеги затларды коьргимиз келеди, эм язувшы сол затларды бизге тизеди: «Апур – шупыр коьрдик онынъ ишинде». Сандык – ол бурынгыдан калган ногай халкынынъ уьй алаты. Онынъ ишине олар керекли, баалы затларды тизип салганлар. Эне сондай болып, бу балладада яшавдынъ бир кесеги тизилип салынган.

«Сандык» деген балладасында автор мунавдай терен ойлар ман боьлисед.

Солай ок балладада ана, балалык темасы уьйкен орынды алады. Гамзат анады, тек уьйде олтырып баласына куьезленип туратаган ана деп билмейди, а, кайтарасына, балалардынъ, кайгысын шегип, ана суьйими мен боьлисип, оларды йолга аьдем этип салувга, яшавын аямаган ана экенин коьрсетеди.

Сандыктагы калган уьш муьйис акында автор айтпайды. Неге экен? А биз бар аз ойласак, сол соравга явап табармыз. Калган уьш муьйис – халктынъ тыныш яшавы, туьрленуьви, оьсуьви, ногай элининъ байлыгы. Баллададынъ ызында биз йыравдынъ «юрегининъ сандыгы» кайдай ийги алал ниетлер мен ашылганына сукланамыз, оны ман оьктемсиймиз.

Уьйкен, терен философия маьне мен Г. Ю. Аджигельдиев «Ер» деген балладасын язган. Ер – аьдем яшайган меканы, ер баьрисин де асырайды. Эм Ер – ол кие. Ерге баьримиз де тизден шоьгип, муьсиревимизди билдирмеге керекпиз. Сосы терен ой шаирдинъ балладасын да басыннан сонъына дейим барады.

Бу балладада тек ер темасы коьтерилип калмай, кавга темасы да уьйкен орынды алады. Кавга ерге де яра салган. Тек аьдемнинъ ярасын эмлемеге тувыл, ердинъ ярасына да эм таппага керегин анълатады.

Г. Аджигельдиев «Бокукос» балладасын да Куба халкынынъ яшавын, Фидель Кастродынъ басшылыгы ман оьзлерининъ элин саклавга коьтерилген йигитлерди коьрсетеди. Кубадынъ блокадасы акында айтып, поэт оьз элининъ коьрген азабын да эскереди:

Мен коьргенмен кыйынлыктынъ кыйынын,

Мен билемен туздынъ кайдай баасы.

Мен коьргенмен халк кеткенин йыйылып,

Душпанларга йылан берип каласын.

Халкымыз бола турганлай, бизим Гамзаттынъ язганлары бир заманда да мутылмас.

* ***- Эсинъдеме биз йолыккан кешелер,***

***Йогардагы айдынъ бизге куьлгени?***

***Наьсипли деп бизге айткан нешевлер,***

***Юлдыз бизге яйнап ярык бергени?***

***- «Наьсипли» повестьти тешкеруьв. А. Ш. Джанибеков атлы орта мектеб 10 – ншы класс окувшысы Кокурова Айсель. Етекшиси Мавлимбердиева З. У – ана тил эм адабият окытувшысы.***

***-*** Г. Ю. Аджигельдиевтинъ «Наьсипли» - деген повести мен, мен ногай адабият дерислеринде таныстым. Биринши сыдыралардан алып соьйтип те аьвликтирди, мен оны тез окып кутардым. Мен ойлайман, бу шыгарма дуныяда белгили язувшылардынъ шыгармаларыннан кем тувыл деп эм оьктемсиймен «Наьсиплидинъ» авторы бизим ногай язувшы болганына.

Кыскаяклыдынъ яшавы ман биз онынъ эсине келген мен танысамыз. Ол боьницага туьскенде, коьз алдына тизилисип, кинодагындай болып, яшавы келеди: балалыгы, яслыгы, студент болган куьнлери. Автор Наьсиплидинъ келбетин кишкейден алып, оьзи ана болган заманына дейим коьрсетеди. Наьсипли кавга заманнынъ баласы. Халкы, эли коьрген кыйынлыкты ол да басыннан кеширген. Ялгыз анага кыйын эди. Сондай кыйын заманда Наьсиплиди детдомга алып кеттилер. Детдомнынъ кыйын яшавын сынады, анасын сагынады. Амалы болмады авылына барып яшамага. Наьсипли мен бирге детдомда олардынъ авылыннан Азамат та оьсти. Оныншы классты кутылаякта олар бек тез расатаган болдылар, сол куьнлерде суьюв дегенди олар энъ биринши кере сездилер.

Автор повестьте халклар ара татымлыкты, олардынъ айкасувын, ногайдынъ эски аьдетлерине еригенлерди де коьрсетеди.

Яшавда Наьсипли Александр деген орыс яска расады эм олар яшав йолды бирге сайлайдылар. Олардынъ тоьгерегинде алал тенълери бар эди. Кара – Тоьбе авылындагы мектебте бирге ислейдилер.

Наьсипли дуныядан таяды. Ама онынъ балалары бар. Олар онынъ яшавын узайтады. Аьруьв. Акыллы, тербиялы Наьсиплидинъ яшавы ызсыз калмайды. Мен ойлайман, Наьсиплидинъ келбети коьп несилге коьрим боллып калар деп.

***3. Соравлар бойынша куллык:***

- Г. Ю. Аджигельдиевтинъ шыгармалары ман таныскан сонъ, кайдай сезимлер сизди бийледи?

- Кайсы шыгармаларда Аджигельдиевтинъ келбети коьрсетилген деп ойлайсыз?

- Коьз алдынъызга келтиринъиз, сиз заман коьлигине минип, 1964 – нши йылга бардынъыз. Сонда Гамзат Аджигельдиев пен йолыгысып, сиз кайдай сорав берер эдинъиз ога эм оьзинъиз не зат акында ога айтар эдинъиз?

***4.Конакларга соьз.***

***\* Манкаева Ася Бадиевна – Г. Ю. Аджигельдиевтинъ карындасы,***

***\* Агаспарова Г. А. – Район билимлендируьв боьликтинъ басшысы,***

***\* Шандавова У. Д. – Район администрациядынъ куллыкшысы,***

***5.Тамамлав.***

Мен билемен, ян бар ерде аьжел бар:

Белки коьзим, эки коьзим ябылар.

Яшав деген – тик кетеген бийик яр,

Белки мага суьринер зат табылар.

Суьйинермен мен коьзимди япканда,

Ятлавларым, халк арада калсанъыз.

Суьйинермен ер астында ятканда,

Ятлавларым, халкымнан сый алсанъыз.

***Декабрь 2019 года***